ไฟแนนซ์ทูเดย์
โดย...ต้นกล้า
29 พ.ค. 2555

โดย...ต้นกล้า
“ผู้ยิ่งใหญ่ที่แท้จริงจะเกื้อกูลโดยมิก้าวก่าย ไม่นำความยิ่งใหญ่ไปแทรกแซงขู่เข็ญบังคับใคร”
...เรื่องราวความขัดแย้งในธนาคารออมสินระหว่าง ซือเจ๊ พรรณี สถาวโรดม อดีตผู้อำนวยการสำนักงานบริหารหนี้สาธารณะ อดีตผู้อำนวยการสำนักงานเศรษฐกิจการคลัง ที่รัฐบาลส่งมานั่งเป็นประธานกรรมการ และได้เสนอตัวเองขึ้นเป็นประธานกรรมการสรรหาผู้อำนวยการธนาคารออมสินคนใหม่ แทนที่ “เสี่ยเหมาเลอศักดิ์ จุลเทศ” ที่หมดวาระลงในเดือนสองเดือนนี้ ยังเข้มข้นและดุเดือดเลือดพล่าน ชนิดว่า “ยอมหักแต่ไม่ยอมงอ”
...ศุกร์ที่ 25 พ.ค.ที่ผ่านมา ประสงค์ พูนธเนศ ผู้อำนวยการสำนักงานคณะกรรมการนโยบายรัฐวิสาหกิจ ทำหนังสือแจ้งให้ซือเจ๊ทราบว่า ประธานกรรมการรัฐวิสาหกิจหนึ่งรัฐวิสาหกิจใด จะมานั่งเป็นประธานกรรมการสรรหาไม่ได้ ขอให้ลาออกไปก่อนแล้วตั้งคนใหม่มานั่ง
...ปรากฏว่า ซือเจ๊พรรณีรับปากว่าจะเขียนหนังสือยื่นใบลาออกเพื่อให้แต่งตั้งคนใหม่มานั่งเป็นประธานกรรมการสรรหา แต่จันทร์ที่ 28 พ.ค.ที่ผ่านมา เมื่อซือเจ๊พรรณีตั้งหลักได้ ซือเจ๊เปลี่ยนใจ 555
ซือเจ๊พรรณีได้เปลี่ยนใจ ปฏิเสธการลาออกจากกรรมการสรรหา โดยบอกว่า เป็นเรื่องละเอียดอ่อน
สายเหยี่ยวข่าวสืบทราบมาว่าเหตุผลที่ซือเจ๊พรรณีไม่ยอมลาออกนั้น ซือเจ๊อรรถาธิบายกับคนใกล้ชิดหนิดหนมว่า นายกรัฐมนตรีสั่งการมาให้เป็นประธานกรรมการสรรหา 555 หุๆๆ ครายจะมาให้เจ๊ลาออกเจองานหนักละซิเพ่...
...ม็อบจะมา การเมืองจะร้อนแค่ไหน แต่ อาคม เติมพิทยาไพสิฐ เลขาธิการสภาพัฒน์ ถือเป็นคนมองโลกในแง่ดีที่ควรเอาเยี่ยงอย่าง อาคม บอกว่า “การต่อสู้ทางการเมือง การแบ่งพรรคแบ่งพวก ไม่มีผลกระทบ ในอดีตไทยมีรัฐประหารกี่รอบ คนก็ยังเชื่อมั่นในประเทศไทย ไทยก็ต้องการเจริญเติบโต คนไทยต้องการมีงานทำ ไม่ว่าจะใส่เสื้อสีอะไร พรุ่งนี้ก็ต้องทำงาน ลูกหลานที่จบก็ต้องการงานทำ” คิดบวกแบบนี้เจ๋งมั้ยล่ะ